**Seletuskiri**

**„Haridus- ja teadusministri 28. juuli 2006. a käskkirja nr 640 “Eesti Teadusinfosüsteemis kasutatavate teadus- ja arendustegevust käsitlevate klassifikaatorite kinnitamine” muutmine” eelnõu juurde**

**I Sissejuhatus**

Eelnõu on koostatud vastavalt “Teadus- ja arendustegevuse korralduse seaduse” § 13 lõike 2 punkti 1 ja Vabariigi Valitsuse 10. veebruari 2005 a. määruse nr 28 „Haridus- ja Teadusministeeriumi põhimäärus” § 23 lõike 2 punktide 1 ja 3 alusel ning kooskõlas Vabariigi Valitsuse 7. aprilli 2006. a määruse nr 92 „Eesti Teadusinfosüsteemi asutamine ja selle pidamise põhimäärus” § 3 lõikega 1 ja §-ga 32.

Käskkirja eelnõu ja seletuskirja on ette valmistanud Haridus- ja Teadusministeeriumi ja teadusosakonna peaekspert Kristi Raudmäe (735 0214, kristi.raudmae@hm.ee) ja õigusosakonna jurist Kaire Liiv (735 0297, kaire.liiv@hm.ee).

Eesti Teadusinfosüsteemi (edaspidi ETIS-e) juhtkomitee otsusega ning haridus- ja teadusministri 12.07.2013 käskkirjaga nr 339 moodustatud ETIS-e publikatsioonide klassifikaatori muutmise töörühma, kuhu kuulusid Andres Koppel (ETAg), Jakob Kübarsepp (TTÜ), Jüri Allik (TÜ), Rein Kaarli (HTM), Marika Meltsas (ETAg), Indrek Ots (TÜ), Marko Piirsoo (TLÜ), Kristel Toom (TLÜ), Katri Ling (EMÜ), Margus Pärtlas (EMTA), Mart Kalm (EKA) ja Katrin Mandra (HTM), 22. jaanuari 2014. a ettepanekute alusel muudetakse ja täpsustatakse ETIS-e publikatsioonide klassifikaatorit. Töörühm kasutas sisendina varasemalt nii Haridus- ja Teadusministeeriumile kui Eesti Teadusagentuurile edastatud ettepanekuid, aga ka selleks puhuks ülikoolidelt, teadusasutustelt ja Eesti Teaduste Akadeemialt palutud asutuste ootustele ja vajadustele vastavaid ettepanekuid. Ettepanekuid ja arvamusi esitasid töörühma pöördumisele, millega oli kaasas ka memo klassifikaatori senistest muudatustest ja kogunenud ettepanekutest, Eesti Teaduste Akadeemia, Tartu Ülikool, Eesti Kunstiakadeemia, Eesti Maaülikool, Tallinna Tehnikaülikool ja Tallinna Ülikool. Töörühma ettepanekud on heaks kiidetud ETIS-e juhtkomitee 27.03.2014 koosolekul ning käskkirja eelnõu saadetakse juhtkomitee soovitusel majavälisele kooskõlastusringile positiivselt evalveeritud teadus- ja arendusasutustele. Töörühma poolt valmistatakse käskkirja jõustumisel ette ka juhendmaterjal, mis aitab andmete sisestajaid ETIS-e publikatsioonide klassifikaatori kasutamisel.

**II Eelnõu sisu**

ETIS-e publikatsioonide klassifikaatori muutmise töörühma 22. jaanuari 2014. a ettepanekutest lähtuvalt sätestatakse käesoleva käskkirjaga muudatused Eesti Teadusinfosüsteemi publikatsioonide klassifikaatoris. Käskkirja esimeses punktis sätestatakse seitse muudatust:

1. Muudetakse punkti 3.1. alapunkti 3.1.1. ning ETIS-e kategooria 1.1. määratlusse lisatakse kajastatus andmebaasis *Scopus*. Andmebaas *Scopus* on seni kasutusel olevatest andmebaasidest laiema haardega, kajastab adekvaatsemalt tehnika ja tehnoloogia valdkondade publikatsioone ning on kasutusel Euroopa Komisjoni poolt tellitud uuringute bibliomeetriliste andmestike esitamisel. Muudatusega tõuseb ETIS-e klassifikaatoris kajastuvate 1.1. publikatsioonide arv 1.2. publikatsioonide arvelt, 1.1. kategooriasse liigituksid ka osad Eesti teadusajakirjad (Agronomy Research, Folia Cryptogamica Estonica, Estonian Journal of Ecology, Estonian Journal of Engineering, Sign Systems Studies, Metsanduslikud Uurimused, Keel ja Kirjandus). Muudatusega tõuseb publikatsioonide kinnitajate töömaht ning teadus-ja arendusasutustel tekib vajadus andmebaasile *Scopus* ligipääsuks. ETIS-e publikatsioonide klassifikaator on olnud vastavalt senisele praktikale aluseks ka baasfinantseerimise mahu määramisel artiklite arvestamisel. *Scopuse* lisandumisega tuleks vastavalt täiendada ka haridus- ja teadusministri 21.03.2005 määrust nr 11 „Teadus- ja arendusasutuste baasfinantseerimise määramise tingimused ja kord“.

2. Muudetakse punkti 3.1. alapunkti 3.1.3. sõnastust laiendades Eesti kultuurile oluliste ajakirjade ringi, kelle eelretsenseeritud teadusartiklid võib ETIS-esse sisestada. Seni käskkirjas välja toodud Vikerkaar, Akadeemia ja Looming on olnud eelistatud seisundis võrreldes teiste valdkondade Eesti kultuurile oluliste ajakirjadega. Uue definitsiooni järgi säilib nii eelretsenseerimise nõue kui nõue, et tegemist oleks teadusartikliga: artikliga koos peab ajakirjas ilmuma märge eelretsenseerimise kohta. Akadeemia, Vikerkaare ja Loomingu jaoks jääb kehtima varasem kord. Muudatusega kasvab 1.3. kategooriasse sisestatavate artiklite hulk, mille puhul on lisaks vaja kontrollida eelretsenseerimise nõuet. Märge eelretsenseerimise kohta ei ole senini üldlevinud tava Eesti kultuurile olulistes ajakirjades, vastava praktika juurutamine võib aega võtta. Vastavate nõuete täitmisel hakkavad ETIS-es kajastuma praegusest laiemas valikus Eesti ajakirjades avaldatud teadusartiklid.

3. Muudetakse punkti 3.2. ning liidetakse kategooriad 3.2.1. (kõrgetasemelised monograafiad) ja 3.2.2. (teised monograafiad) nimetades tulemuseks saadud ühendkategooriat monograafiateks (3.2.1.), lisatakse alapunktid 3.2.4. kõrgkooliõpikud ja 3.2.5. projekti, tellitud teadustöö või analüüsi publitseeritud raport. Muudatuse vajalikkuse on tinginud see, et humanitaarteaduste valdkondliku klassifikaatori töörühma poolt väljatöötatud kõrgetasemelise monograafia omistamise metoodika ei ole ennast praktikas õigustanud, selleks läbiviidav ekspertiis dubleerib paljuski kirjastuste poolt juba eelnevalt läbiviidud eelretsenseerimist, hindamisprotsess ise on liiga aeganõudev ja kallis. Lisaks on ära langemas vajadus eristada kategooriaid 2.1. ja 2.2. teadus- ja arendustegevuse rahastamisinstrumentide taotluste ning aruannete hindamisel. ETIS-e kategooriale 2.2. jääb nimetus „monograafiad (sisestatud enne 1. juulit 2014. a)“, uusi kandeid sinna edaspidi teha ei saa. Uute kategooriate (3.2.4. ja 3.2.5.) lisamise on tinginud see, et teadusmonograafiana esitatakse teisi raamatuna ilmunud mahukaid publikatsioone, mis ei vasta teadusmonograafia definitsioonile, kuid mille tarvis puudub vastav alamkategooria. Muudatuste tulemusel täpsustub raamatute ja monograafiate kategooria; teadusmonograafiaid, kõrgkooliõpikuid ja projektide aruandeid, tellitud analüütilisi ülevaateid on võimalik eristada.

4. Täiendatakse punkti 3.3. pealkirja lisades sinna „spetsiifiline teadusväljaanne“ viimaks pealkirja sõnastus kooskõlla alapunktide sisuga.

5. Muudetakse punkti 3.3. alapunkti 3.3.1. sõnastust ja lisatakse 3.3.1. määratlusse kajastatus andmebaasides *Thomson Reuters Book Citation Index* ja *Scopus*. Lisaks konverentsikogumike andmebaasile on *Thomson Reuters Web of Science* andmebaaside hulka lisandunud *Book Citation Index*, mis indekseerib humanitaar- ja sotsiaalteaduste vallas enam levinud teaduspublikatsioonide tüüpe - monograafiaid ja artiklite kogumikke, raamatute lisamise aluseks on selgelt väljendatud kriteeriumid. Andmebaas *Scopus* kajastab laiahaardelisemalt tehnikateadustes olulisi konverentsikogumikke.

6. Muudetakse punkti 3.6. alapunkti 3.6.2. ning lisatakse sõnastusse „va kõrgkooliõpikud“ kuna kõrgkooliõpikute jaoks luuakse omaette alapunkt 3.2.4.

7. Lisatakse uued kategooriad punktis 3.6. Muud publikatsioonid: 3.6.8. lühikirjutised teadusajakirjades ja kogumikes; 3.6.9. raamatuarvustused. Senini on puudunud alamkategooria kõrgema klassifikaatoriga väljaannetes (teadusajakirjades ja kogumikes) ilmunud lühikirjutiste jaoks (sissejuhatus, raamatu tutvustus, uudis, ülevaade, teade, järelehüüe jne), seepärast registreeritakse neid ETIS-es sageli kõrvuti eelretsenseeritud teadusartiklitega kui 1.1. ja 1.2. Selline praktika moonutab tulemuslikkuse statistikat ning on korduvalt välisretsensentides küsimusi tekitanud. Teistest lühikirjutistest tuleb eraldi välja tuua raamatuarvustused kui humanitaarteaduslikus traditsioonis olulised publikatsioonid.

8. Seoses monograafiate liitmisega tunnistatakse kehtetuks käskkirja punkti 4 alapunkt 4.2. ja käskkirja lisa 2 „Monograafiate hindamise protseduur Eesti Teadusinfosüsteemis kasutatavate teadus- ja arendustegevuse tulemuste klassifikaatori kategooria 2.1. omistamiseks“.

Eelnõu punkt 2 sätestab käskkirja jõustumise 1.07.2014. a. Kuni käskkirja jõustumiseni klassifitseeritakse publikatsioonid vastavalt kehtivale korrale. Jõustumise aeg on valitud selliselt, et selleks jääks piisav ettevalmistusaeg ning et see võimalikult vähe häiriks teadusasutuste tööd (et samal ajal ei toimuks uurimistoetuste taotlusvoore vm).

**III Eelnõu võrdlev analüüs**

Eelnõu on kooskõlas Eesti Vabariigi põhiseaduse ja teiste õigusaktidega.

**IV Eelnõu vastavus Euroopa Liidu õigusele**

Eelnõu ei ole vastuolus Euroopa Liidu õigusaktidega.

**V Eelnõu mõjud**

Muudatused täpsustavad ETIS-e publikatsioonide kategooriaid ning korrastavad sisestatavaid andmeid. Monograafiate eristamise lõpetamisega jääb ära kulukas ja aeganõudev monograafiate hindamine, mis ei ole ennast õigustanud. Paraneb Eesti ajakirjades avaldatud artiklite esindatus ETIS-e klassifikaatori kategooriates 1.1. ja 1.2.

**VI Käskkirja rakendamisel vajalikud kulutused**

ETIS-e tarkvaralised muudatused maksavad orienteeruvalt 1000 EUR (kaetakse ETIS-e arendamiseks eraldatud olemasolevatest vahenditest). Andmebaasile *Scopus* ligipääsu tagamine kõigile ülikoolidele toob lisakulud 35 000 EUR aastas, mis kaetakse teadusinformatsiooni ühishanke eelarvest, olemasolevate eelarveliste vahendite arvelt.

**VII Käskkirja jõustumine**

Käskkiri jõustub 1.07.2014.

**VIII Eelnõu kooskõlastamine**

Eelnõu esitati arvamuse avaldamiseks positiivselt evalveeritud teadus- ja arendusasutustele, Eesti Teadusagentuurile ja Teaduste Akadeemiale. Eelnõule esitasid ettepanekuid Eesti Maaülikool, Tallinna Ülikool ning Underi ja Tuglase Kirjanduskeskus. Oma arvamust avaldasid Estonian Business School ja Tartu Ülikool. Eesti Keele Instituut, Eesti Kunstiakadeemia, SA Eesti Teadusagentuur ja Tallinna Tehnikaülikool kooskõlastasid eelnõu märkusteta. Esitatud ettepanekud ning nende arvestamise või mittearvestamise põhjendused on toodud käesoleva seletuskirja lisas olevas kooskõlastustabelis.

Taivo Raud

teadusosakonna juhataja

Lisa

Haridus- ja teadusministri käskkirja „Haridus- ja teadusministri

28. juuli 2006. a käskkirja nr 640 “Eesti Teadusinfosüsteemis kasutatavate

teadus- ja arendustegevust käsitlevate klassifikaatorite kinnitamine” muutmine“ eelnõu juurde

**KOOSKÕLASTUSTABEL**

|  |  |  |
| --- | --- | --- |
| **Märkuse esitaja** | **Esitatud märkuse sisu** | **Arvestamise/ mitte arvestamise põhjendused** |
| **Eesti Maaülikool** | **Asendada** järgnevas punktis sõna „konverentsikogumikud“ sõnaga „kogumikud“1) muudan punkti 3.1. alapunkti 3.1.1. ja sõnastan selle järgmiselt: „3.1.1. teadusartiklid, mis on *kajastatud Thomson Reuters Web of Science* andmebaasis (v.a *Thomson Reuters Conference Proceedings Citation Index* poolt refereeritud kogumikud) ja/või Euroopa Teadusfondi humanitaarteaduste loendi ERIH (*European Reference Index of the Humanities*) kategooriates INT1 ja INT2 ja/või andmebaasis *Scopus* (v.a konverentsikogumikud);“ | **Arvestatud.**„konverentsikogumikud“ asendatud sõnaga „kogumikud“ |
| **Tallinna Ülikool** | /…/lähtudes käskkirjas toodud sõnastustest ja senisest praktikast dokumendi tõlgendamisel, näen praeguses klassifikaatorite süsteemis ühte täiendavat ebakõla, mida tuleks kindlasti koos teiste muudatustega parandada. Nimelt on kolmandas alalõigus pealkirjaga “Kogumiku-artikkel/peatükk raamatus/kogumikus” punkt 3.3.3 sõnastuses “spetsiifilised teadusväljaanded (sõnaraamatud, leksikonid, atlased, määrajad, tekstikriitilised väljaanded)”. Lähtuvalt alalõigu pealkirjast on loogiline tõlgendus see, et kategooriasse 3.3 loetakse sulgudes loetletud väljaannetes sisalduvad artiklid (nt leksikoni artiklid), kuid ETAG’I tõlgendus on seni olnud, et punktis 3.3.3 mõeldakse tervikteoseid ja mitte artikleid/peatükke. Selle vastuolu lahendamiseks teen **kaks alternatiivset** **ettepanekut**:1. Viia punkt 3.3.3 praeguses tähenduses punktiks 3.2.4 sõnastuses “spetsiifilised teadusväljaanded (sõnaraamatud, atlased, määrajad, tekstikriitilised väljaanded); anda punktile 3.3.3 uus ja alalõigu loogikaga sobiv tähendus järgnevas sõnastuses: “entsüklopeediate ja leksikonide täisartiklid”; jätta edaspidi kategooria 6.1 (e punkt 3.6.1) tühjaks st sinna enam mitte uusi kandeid teha.2. Viia punkt 3.3.3 praeguses tähenduses punktiks 3.2.4 sõnastuses “spetsiifilised teadusväljaanded (sõnaraamatud, atlased, määrajad, tekstikriitilised väljaanded); ”; jätta edaspidi kategooria 3.3 tühjaks, ehk sinna enam mitte uusi kandeid teha; anda punktile 3.6.1 uus laiendatud tähendus järgnevas sõnastuses: “entsüklopeediate ja leksikonide täisartiklid”. | **Osaliselt arvestatud.**Muudetud punkti 3.3 pealkirja lisades sinna „spetsiifiline teadusväljaanne“, mis viib punkti 3.3 pealkirja kooskõlla selle alapunktidega. Klassifikaatori kasutusjuhendis esitatakse vastav selgitus. |
| **Underi ja Tuglase Kirjanduskeskus** | /…/ käskkirja alapunkti 3.1.3. sõnastuse muutmine ei ole veel lõpuni läbi mõeldud. ETIS-e kategoorias 1.3 loobutakse „Eesti kultuurile oluliste ajakirjade“ juures ajakirjade Akadeemia, Looming ja Vikerkaar nimetamisest põhjendusega, et need „eelistavad ühte kultuurivaldkonda teisele“. Kõnelesin /…/ ajakirjade Vikerkaar ja Looming juhtidega ning mõlemalt poolt tuli vastus, et eelretsenseerimist ei kavatseta neis väljaandeis sisse seada. Selleks pole ajakirjadel ei finantsilisi vahendeid ega tööjõuressurssi /…/ Kui asjad on nõnda, siis ei tähenda see, et kategooriasse 1.3 sisestavate artiklite hulk kasvab /…/vaid 1.3 artiklite hulk hoopis väheneb. Seega **soovitan** eelretsenseerimise nõudesse suhtuda ettevaatusega ja mastaapsete kultuuriajakirjade puhul seda mitte rakendada. | **Arvestatud**Punkti 3.1. alapunkti 3.1.3. sõnastust muudetud jättes Eesti kultuurile oluliste ajakirjade Akadeemia, Looming ja Vikerkaar jaoks kehtima varasema olukorra. |